Απόφαση της Επιτροπής

της 19ης Δεκεμβρίου 2003

που επιτρέπει στα κράτη μέλη να παρατείνουν τη διάρκεια των προσωρινών εγκρίσεων οι οποίες έχουν χορηγηθεί για τις δραστικές ουσίες thiacloprid, thiametoxam, quinoxyfen, flazasulfuron, Spodoptera exigua nuclear polyhedrosis virus, spinosad, Giocladium catenulatum, Pseudomonas chlororaphis και indoxacarb

[κοινοποιηθείσα υπό τον αριθμό Ε(2003) 4851]

(Κείμενο που παρουσιάζει ενδιαφέρον για τον ΕΟΧ)

(2003/896/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 91/414/ΕΟΚ του Συμβουλίου, της 15ης Ιουλίου 1991, σχετικά με τη διάθεση στην αγορά φυτοπροστατευτικών προϊόντων(1), όπως τροποποιήθηκε τελευταία από την οδηγία 2003/84/EΚ(2) και ιδίως το άρθρο 8 παράγραφος 1,

Εκτιμώντας τα ακόλουθα:

(1) Σύμφωνα με το άρθρο 6 παράγραφος 2 της οδηγίας 91/414/ΕΟΚ, το Ηνωμένο Βασίλειο παρέλαβε, τον Σεπτέμβριο 1998, αίτηση από την Bayer AG (σήμερα Bayer CropScience) για την καταχώρηση της δραστικής ουσίας thiacloprid στο παράρτημα I της οδηγίας 91/414/ΕΟΚ. Με την απόφαση 2000/181/EΚ της Επιτροπής(3), επιβεβαιώθηκε ότι ο φάκελος ήταν πλήρης και ότι μπορεί να θεωρηθεί ότι πληροί, καταρχήν, τις απαιτήσεις ως προς τα δεδομένα και τις πληροφορίες του παραρτήματος II και του παραρτήματος III της οδηγίας.

(2) Οι αρχές της Ισπανίας έλαβαν παρόμοια αίτηση τον Μάρτιο 1999 από την Novartis Crop Protection AG (σήμερα Bayer CropScience) σχετικά με τη thiametoxam. Ο φάκελος χαρακτηρίστηκε πλήρης με την απόφαση 2000/181/EΚ.

(3) Οι αρχές του Ηνωμένου Βασιλείου έλαβαν παρόμοια αίτηση τον Αύγουστο 1995 από την Dow Elanco Europe (σήμερα Dow AgroSciences) σχετικά με τη quinoxyfen. Ο φάκελος χαρακτηρίστηκε πλήρης με την απόφαση 96/457/EΚ της Επιτροπής(4).

(4) Οι αρχές της Ισπανίας έλαβαν παρόμοια αίτηση τον Δεκέμβριο 1996 από την ISK Biosciences Europe SA σχετικά με τη flazasulfuron. Ο φάκελος χαρακτηρίστηκε πλήρης με την απόφαση 97/865/EΚ της Επιτροπής(5).

(5) Οι αρχές των Κάτω Χωρών έλαβαν παρόμοια αίτηση τον Ιούλιο 1996 από την Biosys σχετικά με τη Spodoptera exigua nuclear polyhedrosis virus. Ο φάκελος χαρακτηρίστηκε πλήρης με την απόφαση 97/865/EΚ.

(6) Οι αρχές των Κάτω Χωρών έλαβαν παρόμοια αίτηση τον Ιούλιο 1999 από την Dow AgroSciences σχετικά με τη spinosad. Ο φάκελος χαρακτηρίστηκε πλήρης με την απόφαση 2000/210/EΚ της Επιτροπής(6).

(7) Οι αρχές της Φινλανδίας έλαβαν παρόμοια αίτηση τον Μάιο 1998 από την Kemira Agro Oy σχετικά με τη Gliocladium catenulatum. Ο φάκελος χαρακτηρίστηκε πλήρης με την απόφαση 1999/392/EΚ της Επιτροπής(7).

(8) Οι αρχές της Σουηδίας έλαβαν παρόμοια αίτηση τον Δεκέμβριο 1994 από την Svenska Lantmännen σχετικά με τη Pseudomonas chlororaphis. Ο φάκελος χαρακτηρίστηκε πλήρης με την απόφαση 97/248/EΚ της Επιτροπής(8).

(9) Οι αρχές των Κάτω Χωρών έλαβαν παρόμοια αίτηση τον Οκτώβριο 1997 από την Du Pont de Nemours France SA σχετικά με τη indoxacarb. Ο φάκελος χαρακτηρίστηκε πλήρης με την απόφαση 98/398/EΚ της Επιτροπής(9).

(10) Η επιβεβαίωση της πληρότητας των φακέλων ήταν αναγκαία για να καταστεί δυνατή η λεπτομερής εξέταση τους και να δοθεί στα κράτη μέλη η δυνατότητα να χορηγήσουν προσωρινές εγκρίσεις, για περιόδους μέχρι τρία έτη, σε φυτοπροστατευτικά προϊόντα που περιέχουν τις συγκεκριμένες δραστικές ουσίες, ενώ παράλληλα πληρούνται οι όροι του άρθρου 8 παράγραφος 1 της οδηγίας 91/414/ΕΟΚ και ιδίως, ο όρος που αφορά τη λεπτομερή αξιολόγηση της δραστικής ουσίας και του φυτοπροστατευτικού προϊόντος βάσει των απαιτήσεων της οδηγίας.

(11) Για τις εν λόγω δραστικές ουσίες, αξιολογήθηκαν οι επιπτώσεις στην ανθρώπινη υγεία και στο περιβάλλον, σύμφωνα με τις διατάξεις του άρθρου 6 παράγραφοι 2 και 4 της οδηγίας 91/414/ΕΟΚ, όσον αφορά τις χρήσεις που προτείνονται από τους αντίστοιχους αιτούντες. Τα κράτη μέλη εισηγητές υπέβαλαν σχέδια εκθέσεων αξιολόγησης στην Επιτροπή στις 29 Noεμβρίου 2000 (thiacloprid), 20 Ιανουαρίου 2002 (thiametoxam), 11 Oκτωβρίου 1996 (quinoxyfen), 1 Aυγούστου 1999 (flazasulfuron), 19 Noεμβρίου 1999 (Spodoptera exigua nuclear polyhedrosis virus), 1 Φεβρουαρίου 2001 (spinosad), 16 Mαΐου 2001 (Gliocladium catenulatum), 7 Aπριλίου 1998 (Pseudomonas chlororaphis) και 7 Φεβρουαρίου 2000 (indoxacarb).

(12) Η εξέταση των φακέλων μετά την υποβολή των σχεδίων των εκθέσεων αξιολόγησης από τα αντίστοιχα κράτη μέλη εισηγητές συνεχίζεται ακόμη και δεν είναι δυνατόν να ολοκληρωθεί η αξιολόγηση των φακέλων εντός της προθεσμίας που ορίστηκε από την οδηγία 91/414/ΕΟΚ του Συμβουλίου.

(13) Δεδομένου ότι από την αξιολόγηση δεν προέκυψαν λόγοι άμεσης ανησυχίας, πρέπει να δοθεί στα κράτη μέλη η δυνατότητα να παρατείνουν τις προσωρινές εγκρίσεις οι οποίες έχουν χορηγηθεί σε φυτοπροστατευτικά προϊόντα που περιέχουν τις εν λόγω δραστικές ουσίες για περίοδο 24 μηνών σύμφωνα με τις διατάξεις του άρθρου 8 της οδηγίας 91/414/EΟΚ ώστε να καταστεί δυνατή η συνέχιση της εξέτασης των φακέλων. Αναμένεται ότι εντός 24 μηνών θα έχει ολοκληρωθεί η αξιολόγηση και η διαδικασία λήψης απόφασης σχετικά με τη έκδοση απόφασης για την πιθανή καταχώρηση των σχετικών δραστικών ουσιών στο παράρτημα I.

(14) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Τα κράτη μέλη μπορούν να παρατείνουν τη διάρκεια των προσωρινών εγκρίσεων για τα φυτοπροστατευτικά προϊόντα που περιέχουν thiacloprid, thiametoxam, quinoxyfen, flazasulfuron, Spodoptera exigua nuclear polyhedrosis virus, spinosad, Giocladium catenulatum, Pseudomonas chlororaphis ή indoxacarb για περίοδο που δεν υπερβαίνει τους 24 μήνες από την ημερομηνία έκδοσης της παρούσας απόφασης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 19 Δεκεμβρίου 2003.

Για την Επιτροπή

David Byrne

Μέλος της Επιτροπής

(1) ΕΕ L 230 της 19.8.1991, σ. 1.

(2) ΕΕ L 247 της 30.9.2003, σ. 20.

(3) ΕΕ L 57 της 2.3.2000, σ. 35.

(4) ΕΕ L 189 της 30.7.1996, σ. 112.

(5) ΕΕ L 351 της 23.12.1997, σ. 67.

(6) ΕΕ L 64 της 11.3.2000, σ. 24.

(7) ΕΕ L 148 της 15.6.1999, σ. 44.

(8) ΕΕ L 98 της 15.4.1997, σ. 15.

(9) ΕΕ L 176 της 20.6.1998, σ. 34.